text: Er det dit stjålne smykkeskrin?
  04 juli 2017 kl. 07.58
  Sydøstjyllands Politi  har fundet et smykkeskrin fyldt med smykker og ure, og efterlyser ejeren, som de mener er fra Koldingområdet.
  Sydøstjyllands Politi har mistanke om, at der er tale om stjålne smykker fra Koldingområdet.
  - Smykkeskrinet er lidt specielt, og derfor håber vi, at der er nogen, der kan genkende det eller smykkerne, så ejeren kan få sine ting tilbage, siger politikommissær Carsten Vester.
  Smykkerne, der består af ure, ringe, kæder med og uden vedhæng, blev beslaglagt i forbindelse med en ransagning i Kolding.
  Når ejerne er fundet, kan politiet komme nærmere en opklaring og dermed finde frem til de gerningsmænd, der står bag. Har du oplysninger om de stjålne genstande, eller ved du noget, hører politiet gerne om det på 1-1-4.
  
  